
«La gran nit de Dagoll Dagom - 50 anys». Idea i creació: Daniel Anglès, Joan Lluís Bozzo, Anna Rosa Cisquella, Miquel Periel, Joan Vives, Montse Amenós i David Pintó. Orquestracions: Joan Vives, Sergi Cuenca, Albert Guinovart, Andreu Gallén i Àlex Martínez. Intèrprets: Víctor Arbelo, Roger Berruezo, Anna Castells, Mariona Castillo, Haley Diallo, Xavi Fernández, Guillem Fole, Helena Gispert, Eloi Gómez, Carlos Gramaje, Pol Guimerà, Júlia Jové, Mercè Martínez, Pep Molina, Muntsa Rius, Ana San Martín, Isabel Soriano, Mone Teruel, Albert Triola i Teresa Vallicrosa. Amb la col·laboració de: Pep Cruz, Elena Gadel, Àngels Gonyalons, Albert Guinovart, Ivan Labanda, Ferran Rañé, Nina, Jordi Garreta, Alèxia Pascual i tota la companyia de «Mar i Cel 2024». Orquestra i cor: Original SoundTrack Orchestra (OSTO) amb el suport de l’ESMUC. Pianistes: Marc García i Jordi Castellà. Coreografia: Ariadna Peya. Disseny escenografia i vestuari gala: Montse Amenós i Maria Albadalejo. Disseny il·luminació: David Bofarull (AAI). Disseny so: David Casamitjana. Disseny audiovisuals: Joan Rodón. Producció artística: Anna Rosa Cisquella. Producció executiva: Macarena García. Administració: Natàlia Obiols. Comunicació i ajudant de producció: Anna Candelas. Ajudant de comunicació: Clara Badia. Ajudant de producció: Mireia Farrarons. Auxiliar de producció: José Luís Segador. Direcció tècnica: Agustí Custey (Titín). Cap de regidoria: Tito Lucchetti. Regidor: Marc Berraondo. Operador de llums: Jordi Thomàs. Operador de so: Oriol Mestre i Mario Andrés. Tècnics de so: Rai Segura i Carles Bernal. Operador audiovisuals: Martín Elena. Ajudant de vídeo: Guillem Pol. Maquinista: Joan Bonany. Cap de sastreria: Teresa Navarro. Sastresses: Gemma Navarro, Patricia Carrión i Núria Llunell. Cap de maquillatge i perruqueria: Jennifer Sánchez. Maquillatge i perruqueria: Carmina Camps, José Luis García, Emma Ramos, Ilang Prada i Míriam Rueda. Confecció i adaptació vestuari: Inés Mancheño, Antonia Pérez i Jan Clota. Ajudant de vestuari: Carlota Ricart. Audiovisuals Dagoll Dagom: Mar Orfila, Marc Tarrida, Anna Molins i Dimas Bozzo. Fotografia: David Ruano. Disseny gràfic: Miquel Llach. Màrqueting: Ivan Danot, Àlex Garcia i Sem Pons. Premsa: La Tremenda - Núria Olivé i Maria Bros. Agraïments: Ajuntament de Barcelona Generalitat de Catalunya, Joan Crosas, Jaume Sisa, ESMUC, Estrella Damm, Frit Ravich, Foix de Sarrià, La Flauta i Santa Vegana. Una coproducció del Grec 2024 Festival de Barcelona i Dagoll Dagom. Adjunt de direcció: David Pintó. Direcció del cor: Albert Torrebella i Belén Clemente. Direcció musical i director convidat de l’orquestra: Joan Vives. Direcció: Daniel Anglès. Amfiteatre Teatre Grec, Barcelona, De l'11 al 13 de juliol 2024.

_______________________________________________________________
La màgia de l'arlequí 


El tòpic diu que la nit és màgica. Però a vegades el tòpic queda superat per la realitat i el tòpic es desfà com un bolado. Per si algú no hi creu, la companyia Dagoll Dagom ha omplert de màgia l'equador del Festival Grec amb la commemoració —una de les seves commemoracions programades— del 50è aniversari de la companyia, el preàmbul de la nova reposició, clarament rejovenida, de «Mar i cel», a partir del setembre al Teatre Victòria, el mateix teatre que va veure néixer del seu ventre el mític vaixell. I ho ha fet amb un espectacle únic, irrepetible, amb un esplet d'artistes de totes les generacions —intèrprets i convidats— i una formació orquestral extraordinària que és en conjunt la millor mostra del llegat que deixa Dagoll Dagom després de mig segle de picar pedra.

¿Nostàlgia...? Poca. La que cadascú vulgui, si ho desitja, però no és aquesta la intenció, em sembla, de la companyia. La mà del director Daniel Anglès i l'adjunt David Pintó —¿i encara diuen que no hi ha relleu?— ha convertit aquest passeig per l'auca de musicals de la companyia en un muntatge autònom de cap i de nou on totes les peces encaixen a la perfecció com si el guió hagués estat escrit de molt abans, esperant el moment just d'esclatar, i la fusió d'«Antaviana» amb «El Mikado», «Poe», «Els pirates», «Boscos endins», «Nit de Sant Joan», «T'odio amor meu», «Bye Bye monstre», «Cop de rock», «Glups», «Cacao», «Aloma», «Maremar», «Scaramouch», «T'estimo si he begut», «Mar i cel» o «L'alegria que passa»... no fos fruit d'una il·lustrativa dramatúrgia sinó simplement una predestinació d'una trajectòria que ha reciclat la vella nostàlgia per convertir-la en història patrimonial.

Perquè Dagoll Dagom forma part de la història del teatre musical català amb un lloc d'honor al podi de musicals. Per la seva gosadia, fa mig segle, quan ningú no hauria donat un duro per muntar un musical lúdic, rigorós i popular a la vegada. Per la seva constància a no baixar del ruc i insistir en un teatre de factura catalana cent per cent. Per la seva llavor constant amb els rebrots que ha produït al llarg d'aquests anys. ¡Que són pocs els intèrprets de musical d'aquest moment que poden dir que no porten al damunt l'empremta que en un moment donat de la seva infància o adolescència els ha deixat Dagoll Dagom!

L'espectacle «La gran nit de Dagoll Dagom - 50 anys» n'és la millor mostra. Afortunadament, un equip d'enregistrament de la televisió catalana —la nit de la tercera i última funció— n'ha guardat el testimoni perquè, després de tres nits d'amfiteatre exhaurides, l'espectacle pugui arribar ben aviat a través de TV3 i del 3Cat a tots aquells milers d'espectadors que s'han quedat a l'espera. Que no se'l perdi ningú.

Quan això passi, hi veuran com un arlequí amb una capsa de somnis pot fer miracles teatrals i treure's de la màniga alguns dels personatges que han protagonitzat la carrera musical de Dagoll Dagom. Excel·lent treball renovat de vestuari de Montse Amenós i Maria Albadalejo. Novíssima aportació coreogràfica d'Ariadna Peya. Enriquida il·luminació de David Bofarull. Enèrgica i decisiva direcció musical de Joan Vives davant d'una formació orquestral molt jove que, per espai, és impossible d'anomenar un a un, però que revela quin és el planter que hi ha de la música catalana. I imponent cor (20 cantaires) que fa parella amb l'Original SoundTrack Orchestra i l'ESMUC (40 músics), situats per damunt de l'escenari, un pis de plataforma que permet també que s'hi moguin els intèrprets, amb alguna acrobàcia i tot, creant un dinamisme permanent al llarg de les dues hores de l'espectacle i creant també un efecte escenogràfic d'humanitat i d'escalfor en contrast amb la pedrera freda que habitualment emmarca l'amfiteatre de Montjuïc.

Intervencions corals i intervencions esperades dels artistes més veterans. Sisa, en off, sempre Sisa! Albert Guinovart, compositor i músic, discretament en un parell d'interpretacions al piano, com si la cosa no anés amb ell. Moments estel·lars amb Àngels Gonyalons —una mica més i l'amfiteatre s'enfonsa— i, encara, amb el celebrat impacte de «L'alegria que passa»; o l'actriu i cantant Elena Gadel —delikatessen musical—, amb la peça emblemàtica de «Flor de nit»; i així, fins a reunir l'esplet de Blanques de «Mar i cel», les que hi han passat (Àngels Gonyalons, Carme Cuesta, Elena Gadel, Ana San Martín, l'actriu gallega que va debutar en català com si sempre ho hagués fet) i l'actriu i cantant que agafarà el relleu la temporada 2024-2025, Alèxia Pascual (Eufòria dixit i, a més, pel seu origen, Constantí ja no els fa patir, que deien aquells!) al costat de l'actor terrassenc Jordi Garreta en el paper de Saïd, parella que protagnitza també un dels moments de futur de «La gran nit...»

Amb coral o en solitari, el passat no té fronteres. I així és com s'hi llueixen la cantant Isabel Soriano (aquell grumet de fa anys i panys, entre altres papers); Roger Berruezo (esclat roquer), Carlos Gramaje (veterà en multitud de papers) i, entre altres, fins a 27 artistes, les cantants Mone, Muntsa Rius, Mariona Castillo, els actors Albert Triola i Ivan Labanda, o dos veteraníssims com l'actriu Teresa Vallicrosa i l'actor Pep Molina, a més, esclar de Ferran Rañé i Pep Cruz, tota una institució.

Però l'espectacle també deixa corda per a les picades d'ullet més casolanes. I aquí hi ha el trio cofundador de Dagoll Dagom: Joan Lluís Bozzo, Anna Rosa Cisquella i Miquel Periel, primer donant la benvinguda a l'auditori, amb vestit de lluentons i nom estampat a l'esquena com els directors de Hollywood; després aportant un toc d'humor amb miniauto inclòs; i finalment bufant les espelmes del pastís de can Foix, amb la seva habitual bufera inesgotable malgrat el llarg recorregut que han acumulat amb el pes dels anys. Feu números: 34 espectacles, 23 dels quals són musicals; més de 8.500 funcions, sense comptar les que vindran de «Mar i cel», i caminant cap als 5 milions d'espectadors.

Tornem a la «Gran nit...» perquè l'arlequí encara no ha acabat de fer de les seves. I la nit continua sent màgica. Amb tota la companyia al ple i la peça més emblemàtica de «Mar i cel», corejada pels espectadors, tot un himne teatral. Amb la baixada a l'escenari d'aquells que han participat en una ocasió o altra amb Dagoll Dagom, des de les grades a l'escenari, segons la nit: les actrius Montse Guallar o Mont Plans, per exemple. I amb la baixada pel lateral de l'amfiteatre de la nova companyia del pròxim «Mar i cel» —samarreta negra nova de trinca que fa joc amb l'edició especial d'un elapé de vintage— en una imatge tan esperançadora de relleu generacional que només es pot tancar amb l'amfiteatre rebentant a peu dret. Ara sí, l'arlequí ja poc tancar la capsa de somnis. El rei no ha mort, però, per si de cas, visca Dagoll Dagom!
Andreu Sotorra, Clip de Teatre, 14 juliol 2024
Aplaudits avis del musical


Diu en Jaume Sisa que qualsevol nit pot sortir el sol. Dagoll Dagom va invocar la nit de Sant Joan quan s’escolava Sant Benet. Tot és possible en l’art. També tenir un somni estrany i trobar-se pixant en una carretera secundària cap a Múrcia als anys vuitanta i, de sobte, trobar-se a l’escenari del Grec, quasi 50 anys després, amb 2.000 persones que somriuen a platea, mentre la resta de la companyia “dorm, com sempre”. Dijous (fins dissabte es repetirà per últim cop l’operació nostàlgica amb un bon raig de satisfacció) es constata que, després d’empipades, penúries i algun èxit, Dagoll (com també van fer els d’El Tricicle amb els seus 40 anys d’escenari) ho fan al costat del públic i amb un somriure ample, cofoi. Dagoll Dagom, cofois.


Potser no era la inauguració, però poc va faltar. Des d’autoritats com el president i la consellera de Cultura en funcions, Pere Aragonès i Natàlia Garriga, fins a una nodrida representació d’artistes que havien passat per la companyia aquest mig segle. Molts, com Roger Berruezo, que se’l notava especialment emocionat (quina sorpresa el «Cop de rock»; preciós compartir el Saïd de «Mar i cel» amb Carlos Gramaje) després d’un llarg exili. Àngels Gonyalons va demostrar la seva força en les pauses dramàtiques («L’alegria que passa», molt celebrada entre el públic) i uns incombustibles Ferran Rañé (piu, piu d’amor d’«El Mikado»), Pep Cruz (Les claus de «Mar i cel») o Teresa Vallicrosa i Pep Molina amb el seu Corto Maltès de «Glups» i moltes altres aparicions. Ana San Martín va cantar molt més enllà de la seva Blanca i Elena Gadel que de la Rosa d’«El petit príncep» va passar a protagonitzar la «Flor de nit». Van sonar amb veu pròpia la Mone, Muntsa Rius, però també l’Ivan Labanda i el duet de «Mar i cel» el 2024 (Jordi Garreta i Alèxia Pasqual). Ariadna Peya lluïa en les seves coreografies, la de «Maremar» amb aquella intensitat de girs enèrgics, i Mariona Castillo es va reservar la màscara per ser la flama de «La nit de Sant Joan».


El concert escenificat, molt àgil i equilibrat, el va dirigir Daniel Anglès (David Pintó a la sala de màquines) el presideix l’arlequí (o eren dos?) d’«Antaviana». Pere Calders va marcar el camí. Jaume Sisa, la tonada. Mai fins llavors s’havia gaudit d’una orquestra i un cor tan amplis a la companyia. Mèrit de Joan Vives, que no baixaria del seu tamboret envoltat d’altaveus de retorn. Semblava dalt de l’Enterprise. Guinovart va fer aparicions estel·lars al piano, a mitja alçada. Mentrestant, a sota, Cisquella sortia d’un utilitari clàssic, Bozzo admetia que ell, ara, es dedicava a fer tuits i que no sempre agradaven als seus companys, i el públic, no dormia pas, no. Periel devia pensar, cofoi, “el públic, com sempre, somnia”.

Jordi Bordes, Recomana, 14 juliol 2024
Els himnes de Dagoll Dagom


Nit d’emocions, de retrobaments i de memòria escènica col·lectiva. La gran nit de Dagoll Dagom ha sigut un dels plats forts (com a mínim, dels més populars) d’aquest festival Grec. Una celebració que s’ha convertit en un (auto)homenatge del tot merescut a Dagoll Dagom, una de les companyies més longeves del nostre país. Sota la direcció escènica de Daniel Anglès i la direcció musical de Joan Vives, vam viure no pas un concert teatralitzat sinó un gran espectacle, en tots els sentits. Dues hores de música, emocions i himnes extraoficials del teatre català. I de la nostra història.


Que Joan Crosas (Hassen al primer «Mar i cel») fos la veu en off que ens recorda que apaguem els mòbils ja em va agradar molt. Aquells greus toquen l’ànima. Crosas ens va recordar que no podíem fer fotografies ni enregistraments durant l’espectacle, que si de cas ho deixéssim pel final: el teatre comercial és molt conscient que les millors xarxes són les que teixeix el públic. La gran nit de Dagoll Dagom va ser un gran espectacle, en tots els sentits: l’orquestra i el cor de l’Original SoundTrack Orchestra (amb el suport de l’ESMUC) omplien l’escenari elevat, dirigits per la batuta de Joan Vives. Un repartiment format per una vintena d’intèrprets (actors i ballarins) van constituir el pinyol de l’espectacle, als quals es van unir una sèrie d’amics i estrelles invitades de luxe. L’escenografia i el vestuari de Montse Amenós i Maria Albadalejo jugaven a la lliga del brilli-brilli: colors vius i lluentons brillants, tant al vestuari com als telons. Fora subtilitats i visca l’alegria.


L’Arlequí d’«Antaviana» va ser el fil conductor de l’espectacle, obrint la caixa que conté la llum (el misteri) del teatre. La veu enregistrada de Jaume Sisa va dur-nos fins a «Historietes», un tema de Glups! i alhora un espectacle de 1993 que llavors celebrava el vintè aniversari de la companyia. Aquesta colla de personatges “amb pudor de suat dels últims actors que ens han interpretat” van ser els protagonistes de la vetllada, més enllà dels intèrprets que hi havia al darrere. El trio directiu de Dagoll Dagom (Joan Lluís Bozzo, Anna Rosa Cisquella i Miquel Periel) també es van convertir en personatges, autoficcionant-se i recordant-nos que tot allò que succeeix en un escenari sol ser ficció. “¿Això com ho farem? Que cadascú es pagui lo seu, a la catalana”: Bozzo té una cantarella que ja forma part de la història del teatre català, com la d’Anna Lizaran o Josep Maria Flotats.


La vetllada va ser llarga, però al mateix temps molt àgil, ja que les actuacions s’enfilaven amb ritme gràcies a unes coreografies vistoses i resolutives d’Ariadna Peya i un cos de ball que, com el nostre present, és variat i força queer. Va ser una nit plena de marcianitos, coristes i anarquistes, pirates de tota mena, noies virginals i japonesos pirats. Entre l’extens repartiment, cal destacar una esplèndida Isabel Soriano, que ens va demostrar que per la Mimí de «Flor de nit» no passen els anys (“L’amor no és cec, l’amor és borni”), un Carlos Gramaje amb una veu potent com mai o uns Pep Molina i Teresa Vallicrosa que s’ho continuen passant bomba dalt d’un escenari. Entre els veterans convidats, Pep Cruz i Ferran Rañé van sortir, van cantar i van triomfar: és molt bonic veure com dos actors d’una edat estupenda poden reprendre personatges que van interpretar fa trenta anys i insuflar-los una vida nova.


Entre els més joves, Ivan Labanda va fer emmudir els quasi dos mil espectadors que omplíem el Teatre Grec amb «Mediocritat» (una cançó devastadora de «Glups!»), i Ana San Martín ens va recordar que té una de les veus més boniques del nostre teatre musical. També va ser molt emotiva l’aparició de Carme Cuesta (molt recordada pel seu paper de Rosa a «Flor de nit»), que va interpretar, però, una barreja del musical «T’odio, amor meu». Vam trobar a faltar la Nina: ens informen que va ser baixa d’última hora per motius de salut. Elena Gadel va cantar «Flor de nit», l’himne no oficial de Barcelona (“blanca de dia, però de nit vermella”) acompanyada per Albert Guinovart al piano: un micròfon que va fallar i que va ser substituït pels tècnics va ser la demostració pràctica que el teatre és un art viu. De fet, a nosaltres espectadors ens encanta quan hi ha algun imprevist: és el mateix perill del trapezista.


Àngels Gonyalons ens va fer una demostració pràctica de com una estrella entra a escena, interpreta una cançó i fa el mutis: amb ofici, seguretat i elegància, i sense ni treure’s les mans de les butxaques. «L’alegria que passa» ja és el nou clàssic de Dagoll Dagom, i el tema «Ocells de fang» va ser un dels més celebrats de la nit. «La clau del foc» de «La nit de Sant Joan» semblava que tancaria la vetllada, però una celebració com aquesta ha de ser llarga per força i tenir diversos falsos finals: «Himne al Paral·lel» és un dels altres hits indiscutibles de «Flor de nit±, un dels espectacles mai prou reivindicats de Dagoll Dagom. Però encara havia de venir, evidentment, el moment «Mar i cel»: tres Blanques (Àngels Gonyalons, Elena Gadel i Ana San Martín) i dos Saïds (Carlos Gramaje i Roger Berruezo) del passat van interpretar «Per què he plorat?» i van donar pas a la Blanca i el Saïd que veurem a partir del setembre al Teatre Victòria: Alèxia Pascual i Jordi Garreta.


L’inevitable «Himne dels pirates» va marcar un final de festa èpic i col·lectiu, amb el repartiment en ple dalt de l’escenari, a qui es van sumar els actors que n’interpretaran el darrer muntatge i diversos intèrprets presents entre el públic que han treballat amb Dagoll Dagom durant aquests cinquanta anys. Una nit plena d’himnes, alguns de més coneguts, alguns de més taral·lejables. Però, d’una manera o altra, tots formen part de la memòria viva del teatre català. “Quin goig estar aquí! Agermanats com les branques d’un pi”.

Oriol Puig Taulè, Núvol, 18 juliol 2024

